- Det er helt fint i bøsser holder sammen, fra nu af, godt råd til dig, sælg dit sommerhus eller der vil ske noget med dig og huset. Hilsen fra nogen Løkkenborgere Vi kommer igen september-oktober, sådan lyder truslen i et brev til faglig konsulent John Andersen fra NNF. John Andersen hjalp i februar en homoseksuel bagersvend fra Løkken med at få en erstatning på 100.000 kroner, efter bagersvenden gentagne gange var blevet chikaneret af sin mester på grund af sin seksuelle orientering. Bagermesteren havde blandt andet udstillet bagersvenden overfor virksomhedens kunder og fortalt dem, at han var bøsse. Ligesom han havde sagt til kunderne, at homoseksualitet er "noget ulækkert noget", og at homoseksuelle nærmest er psykisk syge. Da han stødte på et avisfoto af nogle iranske bøsser, der var blevet hængt på grund af deres homoseksualitet, viste han det frem i butikken og sagde "ja, det er sådan de skal have det". I 2007 dømte byretten i Brønderslev bagermesteren til at betale den tidligere bagersvend Søren Petersen 100.000 kroner. Sagen blev anket til Landsretten, der stadfæstede dommen. De var altså var helt enige i, at den form for chikane er helt uacceptabel i dagens Danmark. John Andersen er tidligere blevet hædret med titlen "Årets Laks" for sin indsats. Foran 30.000 mennesker på Rådhus Pladsen i København modtog han i august 2007 Landsforeningen for Bøsser og Lesbiskes hædersbevisning. Men trusselsbrevet viser, at det åbenbart ikke er alle, der er tilfredse med John Andersens indsats for en øget ligestillingen på det danske arbejdsmarked. John Andersen har nu meldt truslerne til Nordjyllands Politi. Se mere i TV2/NORD lørdag aften. I dag først kl. 20.30 efter EM-fodbolden.

Opsummering:
NNF konsulent John Andersen sikrede en homoseksuel bagersvend 100.000 kroner i erstatning efter at han var blevet chikaneret af sin mester. Nu har John Andersen blev truet på livet.